জামায়াতের আমীর ও সাবেক জোট সরকারের শিল্পমন্ত্রী মতিউর রহমান নিজামী, সাবেক স্বরাষ্ট্র প্রতিমন্ত্রী লুত্ফুজ্জামান বাবর, উলফা নেতা পরেশ বড়ুয়াসহ ১১ জনকে অভিযুক্ত করে দশ ট্রাক অস্ত্র মামলার সম্পূরক চার্জশিট  দাখিল করা হয়েছে। মামলার তদন্ত কর্মকর্তা সিআইডি চট্টগ্রাম জোনের সিনিয়র সহকারি পুলিশ সুপার মো. মুনিরুজ্জামান চৌধুরী গতকাল রবিবার বিকালে চট্টগ্রামের মুখ্য মহানগর হাকিম (সিএমএম) আদালতে অধিকতর তদন্ত প্রতিবেদন (সম্পূরক চার্জশিট) দাখিল করেন। মামলায় অভিযুক্ত অন্য আসামিরা হলেন: তত্কালীন অতিরিক্ত শিল্পসচিব মো. নুরুল আমিন, জাতীয় নিরাপত্তা গোয়েন্দা সংস্থার সাবেক মহাপরিচালক ব্রিগেডিয়ার জেনারেল (অব.) মোহাম্মদ আবদুর রহিম ও মেজর জেনারেল (অব.) রেজ্জাকুল হায়দার চৌধুরী, সাবেক পরিচালক (নিরাপত্তা) উইং কমান্ডার (অব.) শাহাবুদ্দিন  আহমেদ, সাবেক উপ-পরিচালক (টেকনিক্যাল) মেজর (অব.) লিয়াকত হোসেন ও মাঠ কর্মকর্তা মো. আকবর হোসেন খান। এছাড়া চিটাগাং ইউরিয়া ফার্টিলাইজার লিমিটেডের (সিইউএফএল) তত্কালীন ব্যবস্থাপনা পরিচালক মহসিনউদ্দিন তালুকদার ও জেনারেল ম্যানেজার (প্রশাসন) কে. এম এনামুল হককে আসামি করা হয়। এদের মধ্যে সাবেক সচিব নুরুল আমিন ও ভারতীয় বিচ্ছিন্নতাবাদী সংগঠন উলফা নেতা পরেশ বড়ুয়াকে মামলায় পলাতক দেখানো হয়েছে।